Twee dood, talle beseer toe taxi in reservaat van berg afrol‘n Foto van die toneel. Foto: Verskaf. Twee mense is dood en ses ander beseer toe ŉ taxi van ŉ berg af gerol het. Russel Meiring, woordvoerder van ER24, het gesê die voorval het Woensdagoggend op die R712 in die Golden Gate natuurreservaat plaasgevind, tussen QwaQwa en Clarens in die Vrystaat. “Toe paramedici by die toneel opdaag saam met provinsiale nooddienste, het hulle die taxi op sy sy gevind ŉ hele ent af van die berg af. Die beseerdes is gestrooi rondom die voertuig aangetref,” het Meiring gesê. Twee persone is op die toneel dood verklaar. “Ses ander was matig tot ernstig beseer.” Die beseerdes is op die toneel behandel en daarna na nabygeleë hospitale gehaas vir mediese behandeling. Die omstandighede rondom die voorval is nog nie duidelik nie. Die polisie ondersoek die voorval.